KTB ชวนผู้รับสิทธิชิมช้อปใช้เติมเงิน G-Wallet 2 รับเงินคืน15% 
“กรุงไทย” ชวนผู้รับสิทธิชิมช้อปใช้เติมเงิน G-Wallet 2 รับเงินคืน 15% 
“กรุงไทย” ชวนผู้รับสิทธิชิมช้อปใช้เติมเงิน G-Wallet 2 รับเงินคืน 15% 
17 ต.ค. 2562

นายผยง ศรีวณิช กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า มาตรการส่งเสริมการท่องเที่ยวในประเทศ “ชิมช้อปใช้” นับว่าประสบความสำเร็จเป็นอย่างดี มีกระแสตอบรับจากประชาชนอย่างล้นหลาม จากยอดการใช้จ่ายของ ผู้ที่ได้รับสิทธิ 1,000 บาท ผ่านกระเป๋า G-Wallet 1
นอกจกานี้ผู้ได้รับสิทธิตามมาตรการโครงการ ยังสามารถใช้กระเป๋าในช่อง G-Wallet 2  ใช้จ่ายในร้านที่ร่วมโครงการ ชิมช้อปใช้ ได้ทุกจังหวัด ที่ไม่ตรงกับทะเบียนบ้าน เพื่อรับสิทธิเงินคืนจากยอดการใช้จ่าย ได้สูงถึง 15% ของวงเงินใช้จ่ายไม่เกิน 30,000  บาท หรือรับเงินคืนสูงสุด 4,500 บาท
โดยมีขั้นตอนในการเติมเงินเพื่อใช้จ่ายผ่าน G-Wallet 2 ที่ง่ายและไม่ซับซ้อน  ผู้ได้รับสิทธิ แตะที่สัญลักษณ์ QR Code  อยู่มุมบนซ้ายของแอปพลิเคชั่นเป๋าตัง ภายใต้ชื่อ “เติมเงิน G-Wallet”  และสามารถใช้โมบายแบงก์กิ้งของทุกธนาคารสแกน QR-Code เพื่อเติมเงิน  หรือทำการเติมเงินผ่านระบบพร้อมเพย์ด้วยโมบายแบงก์กิ้ง  และเอทีเอ็มของทุกธนาคาร  โดยระบุหมายเลข  G-Wallet  ID 15  หลัก ที่ได้จาก QR Code หลังจากนั้น  ผู้ได้รับสิทธิสามารถนำเงินไปใช้จ่ายได้ทันที จนถึงวันที่ 30 พฤศจิกายนนี้    ส่วนขั้นตอนการชำระเงินในการใช้จ่ายผ่าน G – Wallet 2 เพียงกดตรงใช้สิทธิรับเงินคืน 15%  และกดใช้จ่ายร้านค้าถุงเงิน หลังจากนั้น จะได้ QR Code  เพื่อให้ร้านค้าใช้แอปถุงเงินสแกน  โดยผู้รับสิทธิกดยืนยันการชำระเงิน
ทั้งนี้เพื่อเป็นการส่งเสริมการใช้จ่ายในประเทศ และทำให้เกิดเม็ดเงินหมุนเวียนในระบบเศรษฐกิจ  เมื่อประชาชน 10 ล้านคน ที่ได้รับสิทธิ์ นำเงินไปใช้จ่าย ตามมาตรการของโครงการ สามารถช่วยกระตุ้นเศรษฐกิจและกระจายไปสู่ฐานรากของชุมชน  ซึ่งเป็นไปตามนโยบายของรัฐบาล